Twee vas na moord op treindrywerPiet Botha. Foto: Verskaf Die polisie is in die Wes-Kaap het twee verdagtes in hegtenis geneem in verband met die moord op Pieter Barend Botha. Maroela Media het vroeër berig Botha (46), ook bekend as Piet, is Maandag by die Netreg-stasie beroof en vermoor. Steve Harris, hoofsekretaris van die vakbond Untu, het gesê Botha is twee keer in die kop geskiet. “Botha was besig met ŉ verfrissingskursus op die sentrale lyn en het vir ŉ trein gewag nadat hy van ŉ ander trein afgeklim het, toe hy oorval is.” Konst. Noloyiso Rwexana, woordvoerder van die polisie, het gesê polisiebeamptes verbonde aan die Bishop Lavis-polisiestasie, het inligting opgevolg en Maandagaand ŉ 22-jarige verdagte in hegtenis geneem op aanklag van moord en die onwettige besit van ŉ vuurwapen. Volgens Rwexana het die polisie Dinsdagoggend verder inligting opgevolg oor die vuurwapen wat glo vir die moord gebruik is. Die beamptes is na ŉ huis in Plumbalostraat in Bishop Lavis, waar hulle in een van die slaapkamers op ŉ sak onder ŉ bed afgekom het. ŉ 37-jarige verdagte is in hegtenis geneem en word aangekla van die onwettige besit van ŉ vuurwapen. Die verdagtes sal Donderdag in die Bishop Lavis-landdroshof verskyn.